बड्डले दे झुसमुसे अम्वरै उप्पर तोरे लिश्का करदे हे जियां खीरली ढा उप्पर पुज्जी दी हिस्सली दी जिन्दगानी गी मिट्ठो चेते ठोरी ओड़न। इक बढेर जनेआ मानू कस्बे चा लंघा करदा हा। सीतें ते ठण्डी बाऊ थमां बचा गित्तै ओ घड़ी घड़ी अपने फट्टे-त्रुट्टे चौगे दी घोटियै बुक्कल मारदा हा। आसै पासै दे घरें थमां चक्कियां पहिने दी बाज औन्दी ही। कम्मैं रुज्जी दियें जनानियें दियां मिट्ठियां बाजां बी सुनचेदियां हियां। उस इक्क ले पैन्डै पेदे मानू गी इन्दी गै रोह‌्ल ही। सारा कस्बा मसान घाटै दी खमोशी इच डुब्बा दा हा। कदें कुतै कोई कुत्ता शड़के पर भौंकी ओड़े, जां दूर कम्मै उप्पर जन्दे कुसै मजूरै दे टुरने दी बाज औन्दी ही जां फी कुसै सुतनीन्दरे पक्खरुऐ दी बाज सुन चोई जन्दी ही। ग्रां आले करीब सारे गै घूक सुत्ते दे हे। घोर शर्दी नै उनेंगी भलेयां गोदे च छपैली लेदा हा। कई दगेवाज मित्तर मुंहै उप्पर हासे खलारी ऐ इयां गै अपने शकारै गी धोफा दिन्दे न।